b"\n_START_ARTICLE_\nErrol Knox\n_START_SECTION_\n\xc5\xbdivljenjepis\n_START_PARAGRAPH_\n\xc5\xa0tudij humanizma je opravil na Univerzi v Sydneyju. Leta 1910 je pri\xc4\x8del delovati kot novinar in se med drugim povzpel na polo\xc5\xbeaj podurednika Sunday Timesa. Leta 1914 je bil za \xc4\x8dasopis poslan v ZDA in Kanado._NEWLINE_Julija 1915 se je kot navadni vojak pridru\xc5\xbeil rezervni sestavi 2. bataljona Avstralske imperialne sile (Australian Imperial Force; AIF); septembra istega leta je bil povi\xc5\xa1an v drugega poro\xc4\x8dnika in januarja 1916 je bil poslan v Egipt. Januarja 1917 pa se je pridru\xc5\xbeil 69. eskadrilji Kraljevega letalskega korpusa; leta 1918 je bil povi\xc5\xa1an v stotnika in majorja. Po koncu vojne je kot \xc5\xa1tabni \xc4\x8dastnik ostal v Nem\xc4\x8diji v sestavi Britanske vojske okupacije, kjer je ostal do julija 1919._NEWLINE_Leta 1920 se je vrnil v Avstralijo in se pridru\xc5\xbeil Smith's Weeklyju, nato pa je postal urednik novic za Daily Telegraph. Leta 1922 je postal odgovorni urednik za Evening News; v letu dni mu je uspelo podvojitvi naklado in leta 1928 je postal znan kot eden najbolj sposobnih \xc4\x8dasopisnih administratorjev v Avstraliji. Naslednje leto (1928) je postal direktor novoustanovljenega podjetja Associated Newspapers Ltd, a je s polo\xc5\xbeaja odstopil \xc4\x8dez tri leta, ko je bil ukinjen Evening News. Naslednjih pet let je pre\xc5\xbeivel kot publicist (tako je uredil dve izdaji Who's Who in Australia in tri izdaje Zdravstvenega vodnika Avstralije). Septembra 1937 se je preselil v Melbourne, ker je postal glavni urednik Argus & Australasian Ltd in leta 1940 glavni direktor podjetja._NEWLINE_Med drugo svetovno vojno je bil reaktiviran in sicer kot generalni direktor za odnose z javnostjo z za\xc4\x8dasnim \xc4\x8dinom brigadirja; na tem polo\xc5\xbeaju je obiskal Novo Gvinejo, Zdru\xc5\xbeeno kraljestvo in ZDA, dokler se ni zaradi slabega zdravja upokojil januarja 1944._NEWLINE_Po vojni se je \xc5\xa1e nadalje ukvarjal s \xc4\x8dasopisno dejavnostjo, vse do smrti 17. oktobra 1949."